Blaser geskors ná hy speler kopstamp | Netwerk24
12 Februarie 2020 10:17
Volgens die polisie is die skorsing ten volle geregverdig omdat die skeidsregter versuim het om ’n voorbeeld vir die jeug te stel. Foto: Getty Images
’n Italiaanse skeidsregter is vir ’n jaar geskors nadat hy kop verloor het en ’n doelwagter wat hy van die veld af gestuur het met die kop gestamp het.
Die sokkerwedstryd tussen Borgo Mogliano en Montottone in Macerata op 1 Februarie is versuur toe die blaser, Antonio Martiniello, die Borgo Mogliano-doelwagter, Matteo Ciccioli, ’n rooikaart gegee het.
Dit het egter nie daar gebly nie.
Ciccioli het die beampte ná afloop van die kragmeting buite die kleedkamer voorgekeer en aangedring op ’n verduideliking vir sy straf. Martiniello was nie beïndruk nie en het die speler ’n kopstamp gegee. Ciccioli is na ’n hospitaal geneem om sy beserings te behandel.
Martiniello se skorsing verhoed hom nie net om vir die volgende jaar as ’n skeidsregter diens te doen nie. Hy word ook verbied om die fasiliteite van enige klub in Italië se boonste drie ligas binne te gaan, asook wedstryde waarby die Italiaanse nasionale span betrokke is.
Volgens die polisie in Macerata is die skorsing ten volle geregverdig omdat Martiniello versuim het om ’n voorbeeld vir die jeug te stel.
Montottone het met 3-1 geseëvier.